  Виталий Пронин Транспортъя но сюрес хозяйствоя министерство ёрос администрацилэн куремезъя гурт калыкез нуон-ваёнъя выль проектсэ пыӵатыны кутскиз. 7 интые 9Туэ февраль толэзе Сьӧлталась 7 бадӟым гуртъёсы - Кӧпкала, Уть-Сюмсие, Кильмезь-Бияе, Узие, Халдые, Валамазэ, Югдонэ - автобусъёс ветлэмысь дугдӥзы. «Уваавтотранс» предприятие, бадӟым ыштонъёс адӟыса, та ныпъетэз нуыны ӧз вормы ни. Ёросысь калык чабкиськиз: кызьы уж дуре, больницае, дышетскыны табере ветлод? Ёросысь кивалтӥсьёс секыт югдурзы пумысен одӥг пол гинэ ӧз вазиськылэ вылӥ кивалтӥсьёслы. Тулыс Правительство ёросын пилотной проектсэ пыӵатон борды басьтӥськиз. Соя адӟыны луоз, кызьы умойгес радъяно гуртысь гуртэ вуонэз. Угось Сьӧлта ёросын кадь ик сюлмаськытӥсь югдурзы Ува, Вавож, Сюмси но Камбарка ёросъёсын. Сьӧлта ёросысь Сюромошуре сюресэз паськытатӥзы но автобус лэзьяны кутскизы.Сьӧлта ёрос администрациысь лэсьтӥськонъя, архитектурая, ЖКХ-я ёзэтысь ужась Наталья Ефимова доразы быдэсъяськыны кутскем проект сярысь вера:- Пумиськылӥм «Удмуртавтотранслэн» кивалтӥ-сеныз Альберт Ахметшинэн, со соглаш луиз ёросын маршуртъёс усьтыны. Нырысь 7 гуртэ автобусъёс кошкизы. Та проект чотын улӟытыны кариським куке-соку ворсаськем Сьӧлта-Гопгурт маршрутэз но. Со сяна, луонлык кылдӥз нырысьсэ Сюромошуре автобус ысъяны. Отын улӥсьёс кемалась автобус куро ни вал, но сюрессы сюбег вал. Кылем арын сюрессэс паськытататӥзы.Валамон, гуртэ ветлӥсь автобусъёс пассажиръёсты нуллӥсь предприятиослы пайда уг ваё. Но Правительство «Удмуртавтотранслэсь» ыштонъёссэ берыктон понна коньдон висъяз. Туэ ёрослы со понна сётэмын 415 сюрс манет. «Удмуртавтотрансэн» огкыл ар пумозь гожтэмын. Озьы ик чакламын льготникъёслы - ужысь но ожысь ветеранъёслы, инвалидъёслы - ёросын ветлӥсь рейсовой автобусъёсы пичиятэм дунын проездной. Нош пенсионеръёс 1-тӥ майысен 1-тӥ октябрёзь, билетлэсь ӝыны дунзэ гинэ тырыса, автобусэн ветлыны быгато. Гуртоослы - шумпотонСюромошуръёс уг ик оско вал ини, соос доры но автобус вуылыны кутскоз шуыса.- Автобус дорамы ноку ӧз ветлылы бере, адямиосмы ќз но возьмалэ кадь, - вера Сюромошур муниципал кылдытэтын ужась Тамара Кольцова. - Кин ке Сьӧлтае аслаз машинаеныз мынэ, мукетъёсыз, огазе кариськыса, дунтэмгес мед усёз шуыса, таксиез ӧте вал. Со адямиез интыозяз нуэ ук. Нош рейсовой автобусысен, шуом, больницае ик ог 2 иськем пыдын вамышъяно на. Соин али вераны шугъяськиськом ай, автобусэн гуртоосмы трос ветлозы-а шуыса. Гуртоос шуизы вал: арняяз одӥг пол, четверге, автобус ёрос центре вуттылӥз ке, тырмоз. Угось та нуналэ Сьӧлталан базар ортче, но мукет гуртъёсысь адямиослэн но та нуналэгес ик потэ Сьӧлтала потамзы. Ми доры вторнике но пятницае автобус сётӥзы. Автобуслы тужгес шумпотӥзы пенсионеръёс, таксилы трос коньдон быре ук. Озьы нырысетӥ рейсэ 5 адями люкаськиз. Но автобус ӝыны сюрес вылын тӥяськем. Гуртоос нош ик таксиен Сьӧлтала мыноно луизы. Соин адямиослэн рейсовой автобуслы осконзы выльысь кысӥз.Но автобус умой-умой ветлыны кутскиз ке, адямиос озьы ик пумен дышозы улонзэс соя тупатыны. Оло, артысь 4 иськемын Вутноын улӥсьёс но дорамы потаны кутскозы. Собере автобус бичаны кулэ на Шактапиысь калыкез, но отын но чиньыен лыдъямон сяна адями уг улы ни. Шат Мадьяр гуртысь адямиос рейсэз тырмытозы? Таиз гурт Сьӧлталэсь ог 2 иськемын гинэ, отысь улӥсьёс тросэз ужало, дышетско ёрос центрын.Сюромошуръёслэн вань на эшшо одӥг воштӥськонзы. Кылем арысен сюрессы паськытаз бере, татчы туэ сӥзьылысен кутскоз ветлыны школа автобус. Сюромошурын 9-тӥ классозь гинэ дышетско, собере пиналъёс Сьӧлтала яке мукет гуртъёсысь школаосы мыно.Тужгес кулэясько вал автобуслы Узиын улӥсьёс. Соос доры автобус арняяз 4 пол вуылэ. Узи муниципал кылдытэтысь ужась Анна Снигирёва верамъя, февральысен автобус ветлэмысь дугдэм бере котькуд гурт кенешон кутскылӥз та ужпумысен.- Милям тросэз калыкмы Сьӧлталан ужало, ӧжыт ӧвӧл больницае ветлӥсьёс но. Тросэзлэн машинаоссы вань ке но, данак адями автобусэн ветлыны мылкыд каре. Маршрут выльысь усьтӥськоз шуыса ивортэммы бере нырысетӥ нуналаз Сьӧлтала потыны Узиысь но котыр гуртъёсысь гинэ люкаськиз 13 мурт. Нош автобус эшшо пыра на Шаклей но Кӧлесур гуртъёсы. Милемлы Узиысь Сьӧлтала ог 22 иськем мыноно. Таксиен одӥг пала 300-350 манет усе. Валамон, со укыр дуно. Нош автобус билетлэн дуныз ог 56 манет.Ангелина Снигирёва Туспуктӥз Эдуард Эсенкулов   